
		In conformitate cu prevederile art.86 din Regulamentul Camerei Deputaţilor, Comisia juridică, de disciplină şi imunităţi a fost  sesizată spre dezbatere în avizare cu propunerea legislativă menţionată mai sus, trimisă cu adresa nr.39 din 16 martie 1998, înregistrată sub nr.203/XVIII/11 din 17 martie 1998.


		In conformitate cu prevederile art.57 din Regulamentul Camerei Deputaţilor, membrii Comisiei juridice, de disciplină şi imunităţi au dezbătut această iniţiativă legislativă în şedinţa din data de 7 aprilie 1998.


		Cu adresa nr.261 din 2 aprilie 1998 Consiliul Legislativ avizează negativ această propunere legislativă, considerând că prevederile acesteia au un caracter neechilibrat, chiar părtinitor, neglijând total aspectele privind drepturile şi libertăţile altor persoane decât ziariştii, încalcă prevederile art.10 alin.2 din Convenţia pentru apărarea drepturilor omului şi libertăţilor fundamentale, ratificată de România prin Legea nr.30 din 18 mai 1994, precum şi prevederile constituţionale.


		In urma examinării propunerii legislative în şedinţa din 7 aprilie 1998, membrii Comisiei juridice, de disciplină şi imunităţi au hotărât cu majoritate de voturi, să o respingă ca neconstituţională pentru următoarele considerente:





		1. Propunerea  legislativă se referă la dispoziţii ale Convenţiei pentru apărarea drepturilor omului şi libertăţilor fundamentale, ratificată de România prin Legea nr.30 din 18 mai 1994 şi, în acest context, încearcă să reglementeze exercitarea libertăţii de opinie şi a celei de a primi sau comunica informaţii ori idei, dreptul la replică al persoanei lezate prin activităţi ale mass-media, o procedură prealabilă judecării infracţiunilor de injurie şi calomnie (art.205 şi 206 din Codul penal) şi răspunderea penală şi contravenţională în cazul încălcării unor prevederi ale proiectului.





		2. Propunerea legislativă este  inadecvată din punct de vedere juridic, cuprinzând reglementări unilaterale şi soluţii care contrazic principii ale dreptului şi justiţiei, şi chiar ale Constituţiei.





		3. Articolul 10 din Convenţia menţionată consacră pe de o parte, dreptul la libertatea de exprimare, implicând libertatea de opinie şi libertatea de a primi sau de a comunica informaţii şi idei, iar pe de altă parte, o serie de îndatoriri şi responsabilităţi, precum şi restrângeri ori sancţiuni legale pentru a asigura protecţia reputaţiei sau a  drepturilor altora.


		Proiectul priveşte aceste reglementări exclusiv prin prisma activităţii ziaristului, neglijând total aspectele privind drepturile şi libertăţile altor persoane, ceea ce conferă propunerii legislative un  caracter neechilibrat, chiar părtinitor.


		Trimiterea la principiile Convenţiei menţionate este insuficientă atât timp cât problema esenţială a proiectului nu o reprezintă libertatea de exprimare şi dreptul la opinie, garantate de Constituţie, ci modul în care mass-media trebuie să le transpună în viaţă.





		4. Absenţa din proiect a unei reglementări privind dreptul la răspuns al fiecărui cetăţean care a făcut obiectul unei exprimări în mass-media este de natură să dea  iniţiativei legislative un caracter unilateral şi să creeze impresia că ziaristul nu este supus legal nici unui fel de răspundere în exercitarea profesiei sale.





		5. Deşi în art.5 alin.1, se prevede, că publicaţia este obligată să insereze răspunsul persoanei lezate, într-un anumit termen, în alin.2 această obligaţie este însă anihilată, prevăzându-se că răspunsul va fi inserat numai dacă conducerea publicaţiei “va aprecia argumentele celui vizat în drept ca  întemeiate, iar precizările sunt justificate în condiţiile necesităţii respectării adevărului”. Prin urmare, persoana lezată este judecată de cel împotriva căruia se plânge, ceea ce este contrar principiilor de drept într-o procedură care îşi propune să facă dreptate sau, cel puţin, să aplaneze divergenţele celor în conflict.











		6. In art.7 din proiect s-a prevăzut că partea lezată poate  introduce plângere, pentru infracţiunea din art.205 sau art.206 din Codul penal, numai după îndeplinirea procedurii din art.4-6 referitoare la dreptul de replică.


		Dispoziţia este în dezacord cu prevederile art.21 din Constituţie privind accesul liber  la justiţie, fără vreo condiţie şi fără nici o îngrădire.





		7. Dispoziţiile art.9 din proiect adaugă la legea penală trei cazuri în care instanţa ar putea dispune încetarea procesului penal în soluţionarea infracţiunilor de injurie sau calomnie. Dacă ar fi adoptat, textul ar supralicita situaţiile în care persoana lezată prin infracţiuni nu îşi poate apăra demnitatea, onoarea, viaţa particulară şi dreptul la propria imagine, primejduite prin exercitarea fără discernământ a libertăţii de exprimare, astfel cum se prevede expres în art.30 alin.6 din Constituţie.





		8. Textul este insuficient şi imperfect din punct de vedere juridic:


		- insuficient, pentru că nu conţine o dispoziţie privind aplicabilitatea prevederilor Legii nr.32/1968 pentru stabilirea şi sancţionarea contravenţiilor;


		- imperfect, pentru că se atribuie instanţei de judecată, dacă proiectul ar deveni lege, calitatea de agent constatator al unor contravenţii, urmând să devină competentă să judece fapte pe care ea însăşi le-a constatat. 


Prevăzând sancţionarea unor fapte ca infracţiuni, propunerea legislativă face parte din categoria legilor organice, conform prevederilor art.72 lit.f din Constituţia României.








     P R E S E D I N T E,                           SECRETAR,

